**Ordensregler**

**Adgang**

Alle aktive studerede kan få en nøgle mod et depositum. Via bagtrappen giver nøglen adgang til bygningen uden for administrationens åbningstid. Nøglen er personlig og må ikke udleveres til andre. Nøglen må under ingen omstændigheder kopieres.

Overtrædelse af ovenstående kan medføre midlertidig bortvisning og i gentagne tilfælde permanent bortvisning fra Det Fynske Kunstakademi.

I visse tilfælde kan administrationen være nødt til helt at aflåse akademiet. Det adviseres i forvejen pr. e-mail, så det i videst mulige omfang ikke er til gene for de studerende.

**Atelierplads**

Akademiet stiller en atelierplads til rådighed for alle studerende, der er studieaktive. Pladserne tildeles administrativt. Det betyder i praksis, at du ikke kan overdrage ”din” atelierplads til en anden studerende, hvis du skal på orlov eller udveksling.

**Dyr**

Mindre dyr kan undtagelsesvist medbringes på akademiet, hvis de er i snor eller bur. Dyr kan som udgangspunkt ikke medbringes i undervisningen med mindre, der på forhånd opnås tilladelse fra underviser og medstuderende.

**Facaden**

Der må ikke hænges hverken bannere, flag eller andre genstande op på Det Fynske Kunstakademis facade, i vinduerne eller andre steder på eller foran bygningen uden forudgående tilladelse fra rektor.

**Forhallen**

Opslagstavlerne i forhallen er forbeholdt studierelevant information, open call’s til studerende og information omkring udstillinger på eller af Akademiets studerende samt relevante udstillinger primært i og omkring Odense. Der må ikke hænges ting op i forhallen udenfor opslagstavlerne.

**Frokoststuen**

Det er den studerendes eget ansvar at rydde op efter sig. Det indebærer at vaske krus, tallerkner og bestik op – ikke blot stille dem fra sig på bordet eller i håndvasken. Således skal kantinen i kælderen altid være ordentlig og ryddelig, så der er behageligt at komme for alle. Køleskabet i køkkenet bliver tømt hver fredag kl. 11.30.

Grundet Covid-19 er det for øjeblikket desværre ikke muligt at benytte køleskabet.

**Fællesoprydning**

For at gøre plads til nye studerende herunder gæstestuderende er det ved udgangen af hvert semester obligatorisk for alle nuværende studerende at deltage i fælles oprydning af atelierer og fællesområder. Fællesoprydning vil blive annonceret via e-mail.

**Gæster**

Gæster må – hvis det er direkte relevant i studiemæssig sammenhæng – medbringes. Det må dog kun sker, hvis det ikke er til gene for andre studerende. Andre gæster uden tilknytning til akademiet har ikke adgang til atelierer og fællesarealer uden forudgående aftale med rektor.

Det er værtens ansvar, at alle gæster overholder akademiets regler.

**Hærværk**

Graffiti, tags, hærværk og andre former for ødelæggelse af akademiets lokaler og inventar er ikke tilladt. Det gælder også bevidst misligholdelse af lokaler og inventar. Da der er tale om en fredet bygning, er det heller ikke tilladt at foretage konstruktionsændringer af atelierer og fællesarealer, inklusive fastmontering af hylder og andet inventar. Er der behov for dette, skal der søges tilladelse hos rektor.

Det er ikke tilladt at fjerne akademiets værktøj og inventar fra skolens område uden forudgående aftale.

I tilfælde af brud på disse regner kan den studerende holdes økonomisk ansvarlig for udbedring af skaderne eller erstatning af det bortkomne.

Overtrædelse af ovenstående kan medføre midlertidig bortvisning og i gentagne tilfælde permanent bortvisning fra Det Fynske Kunstakademi.

Tyveri og hærværk herunder graffiti vil blive politianmeldt.

**Indtagelse af mad og drikke**

Der må som noget nyt indtages medbragt mad i ateliererne. Enhver for tilberedning af mad foregår dog fortsat i kælderkantinen. Der må ikke stå tallerkner, kopper, bestik, tomme flasker og dåser eller nogen form for madvarer på ateliererne.

Det er den enkelte studerendes ansvar at dette overholdes. Er oprydningen imidlertid mangelfuld, er det alle fællesatelierets medlemmers ansvar at rydde op efter det enkelte medlem. Hvis det viser sig, at den løsning ikke fungerer, vil retten til at spise på ateliererne bliver inddraget, indtil en brugbar løsning er fundet.

Akademiet kan ydermere kræve, at den enkelte studerende bringer kritisable forhold i orden øjeblikkeligt.

**Logo**

Det Fynske Kunstakademis logo må ikke anvendes uden forudgående tilladelse fra rektor.

**Lokaler**

For at sikre et behageligt fysisk arbejdsmiljø er det vigtigt, at brugen af akademiets atelierer, værksteder og fællesarealer foregår sådan, at alles arbejdsrum respekteres. Støjende, intimiderende og voldelig adfærd accepteres ikke (se i øvrigt Det Fynske Kunstakademis Etiske Retningslinjer).

Atelierer, værksteder og fællesarealer altid skal holdes i en ordentlig stand og være ryddelige, så der er plads til alle og rummene fremstår imødekommende.

Atelierpladser betragtes også som fællesarealer. Det skal forstås sådan, at den studerende, som har fået tildelt en individuel plads, fortsat er underlagt alle de regler, der gælder på Det Fynske Kunstakademi.

**Opbevaring**

Da pladsen er begrænset, er atelierer forbeholdt arbejde. Der må derfor ikke opbevares gamle værker, materialer eller andet, som ikke indgår en i aktiv produktion. Det er heller ikke tilladt at bruge fællesområder herunder gangarealer til opbevaring. Akademiet kan kræve værker, materialer og andet, der ikke indgår i aktiv produktion, fjernet.

**Overnatning**

Det er under ingen omstændigheder tilladt at overnatte på akademiet. Det er et ufravigeligt krav fra brandmyndighederne, hvis akademiet skal have til huse i bygningen.

Overtrædelse af ovenstående kan medføre midlertidig bortvisning og i gentagne tilfælde permanent bortvisning fra Det Fynske Kunstakademi.

**Rygning, alkohol og andre rusmidler**

Arbejds- og studiemiljøet på Det Fynske Kunstakademi skal være trygt og inkluderende. Det er derfor ikke tilladt at indtage eller være påvirket af alkohol på akademiets matrikel, dvs. hverken indendørs eller udendørs.

Der kan i særlige tilfælde efter forudgående aftale dispenseres for dette i forbindelse med f.eks. ferniseringer, skolefester og andre offentlige/interne arrangementer. Alkoholindtag til fester og arrangementer må ikke have et omfang, hvor man er til gene for medstuderende, ansatte eller gæster.

Det er ikke tilladt at ryge indenfor på Det Fynske Kunstakademi. Der henvises til fortrappen eller bagtrappen.

Vi har en nultolerance-politik for brug af alle andre rusmidler. Det er således forbudt at indtage eller være påvirket af andre rusmidler på Det Fynske Kunstakademi

Overtrædelse af ovenstående kan medføre midlertidig bortvisning og i gentagne tilfælde permanent bortvisning fra Det Fynske Kunstakademi.

**Sikkerhed**

I fællesateliererne må der kun arbejdes med materialer med MAL-koden 00- og 0- og 0 eller tilsvarende. Arbejde med materialer med MAL-koden over 2 må kun ske efter forudgående aftale med rektor. Det gælder også i kælderlokalerne.

Sofaer, madrasser og andre polstrede møbler er ligesom kogeplader, elkedler og andet elektrisk udstyr, der kan udgøre en brandfare, forbudt på atelierer og fællesområder.

Det gælder også åben ild og brug af stearinlys.

Overtrædelse af ovenstående kan medføre midlertidig bortvisning og i gentagne tilfælde permanent bortvisning fra Det Fynske Kunstakademi.